ก.ล.ต.แจงประชัยทีพีไอขาดความน่าไว้วางใจเป็นกรรมการTPIPL
ก.ล.ต. ชี้แจงการมีลักษณะขาดความน่าไว้วางใจของกรรมการ TPIPL ที่ต้องพ้นจากตำแหน่งโดยผลของกฎหมาย
13 ก.ค. 2553

ก.ล.ต. ชี้แจงการมีลักษณะขาดความน่าไว้วางใจของกรรมการ TPIPL ที่ต้องพ้นจากตำแหน่งโดยผลของกฎหมาย
ตามที่บริษัท ทีพีไอ โพลีน (TPIPL) มีหนังสือแจ้งสำนักงานคณะกรรมการกำกับหลักทรัพย์และตลาดหลักทรัพย์( ก.ล.ต. )และแจ้งผ่านระบบของตลาดหลักทรัพย์แห่งประเทศไทย ว่าคณะกรรมการบริษัทในการประชุม ครั้งที่ 6/2553 เมื่อวันที่ 25 มิถุนายน 2553 ได้พิจารณาหนังสือแจ้งของ ก.ล.ต. ที่มีถึง TPIPL กรณีปรากฏข้อเท็จจริงว่านายประชัย  เลี่ยวไพรัตน์ ซึ่งปัจจุบันดำรงตำแหน่งเป็นกรรมการและผู้บริหารของ TPIPL มีลักษณะขาดความน่าไว้วางใจให้เป็นกรรมการและผู้บริหารของบริษัทที่ออกหลักทรัพย์และบริษัทจดทะเบียน โดยคณะกรรมการบริษัท TPIPL  มีมติว่านายประชัยยังเหมาะสมที่จะดำรงตำแหน่งกรรมการและกรรมการบริหารของบริษัทต่อไปและสมควรรอการพิจารณาถอนชื่อนายประชัยออกจากการเป็นกรรมการและผู้บริหารของ TPIPL ไว้ก่อน จนกว่าจะทราบผลคดีอาญาถึงที่สุดในชั้นศาลว่าเป็นผู้กระทำผิดตามข้อกล่าวหา นั้น
 



ประชัย
ก.ล.ต. ขอชี้แจงว่า ก.ล.ต.ได้มีหนังสือถึง TPIPL เมื่อวันที่ 18 มิถุนายน 2553 ว่าการที่นายประชัยเป็นบุคคล ที่อยู่ระหว่างถูกดำเนินคดีตามการกล่าวโทษของ ก.ล.ต. ในข้อหาความผิดในเรื่องการแพร่ข่าวตามมาตรา 239 แห่งพระราชบัญญัติหลักทรัพย์และตลาดหลักทรัพย์ พ.ศ. 2535  ทำให้นายประชัยมีลักษณะขาดความน่าไว้วางใจตามข้อ 4(3) ของประกาศคณะกรรมการ ก.ล.ต. ที่ กจ. 8/2553  เรื่อง การกำหนดลักษณะขาดความน่าไว้วางใจของกรรมการและผู้บริหารของบริษัท  ลงวันที่ 23 เมษายน 2553 ซึ่งออกโดยอาศัยอำนาจตามมาตรา 89/3 และมาตรา 89/6 แห่งพระราชบัญญัติหลักทรัพย์ฯ และเป็นผลให้นายประชัยต้องพ้นจากตำแหน่งกรรมการและผู้บริหารของ TPIPL โดยผลของมาตรา 89/4 และมาตรา 89/6 แห่งพระราชบัญญัติหลักทรัพย์ฯ 
การที่ TPIPL จะยังคงให้นายประชัยดำรงตำแหน่งกรรมการ กรรมการบริหาร และผู้บริหารของบริษัทต่อไป จึงเป็นหน้าที่ความรับผิดชอบของคณะกรรมการบริษัท TPIPL ที่ต้องตระหนักว่า บรรดากิจการของบริษัทที่คณะกรรมการ กรรมการ หรือบุคคลซึ่งได้รับมอบหมายจากคณะกรรมการ ได้กระทำไปในนามของบริษัทโดยมีกรรมการที่มีลักษณะที่ต้องพ้นจากตำแหน่งตามบทบัญญัติแห่งกฎหมาย อาจกระทบต่อความสมบูรณ์และความผูกพันของกิจการดังกล่าวต่อบริษัทได้